**VABILO**

1. *Kaj je vabilo?*

Vabilo je besedilo, ki vabi naslovnika na določen dogodek.

Odvisno o govornega položaja je vabilo lahko uradno oz. formalno ali neuradno oz. neformalno.

1. *Katere podatke mora vabilo vsebovati, da je razumljivo?*

Iz vabila mora biti razvidno, kdo vabi na dogodek in koga vabi, da se dogodka udeleži. Prav tako mora biti razumljivo, na kaj naslovnika vabi (na kateri dogodek), kdaj bo potekal dogodek in kje.

Vabilo moramo posredovati vsaj en teden pred načrtovanim dogodkom, da se naslovnik lahko odzove nanj.

1. *Katere dele mora imeti uradno oz. formalno vabilo?*

Tako vabilo mora imeti naslov sporočevalca, kraj in datum pisanja, naslov naslovnika, ime dopisa (Vabilo), nagovor, vsebino, iz katere je razvidno, da gre za vabilo, pozdrav in podpis (z imenom in priimkom), včasih dodamo tudi funkcijo/vlogo.

V uradnem vabilu so vsi navedeni podatki na papirju oz. zaslonu pravilno razporejeni. S tem naslovniku omogočimo, da hitro razume naše sporočilo.

1. *Kakšno pa je neuradno oz. neformalno vabilo?*

Tudi to vabilo vsebuje vse bistvene podatke: kdo vabi, kam vabi, kje in kdaj bo prireditev ter kdo je povabljen.

Neuradno vabilo je pogosto kar ustno. Če ga pišemo, naslovnika nagovorimo, zapišemo tudi kraj in čas pisanja, pod vsebino naslovnika pozdravimo in se podpišemo le z imenom. Nad vsebino pogosto napišemo tudi ime dopisa (Vabilo).

V današnjem času neuradna vabila pogosto pošiljamo tudi v elektronski obliki oz. po telefonu.

**Primeri vabil**

Javno vabilo

|  |
| --- |
| Spoštovani člani kluba BeSeDa,  vabimo vas na otvoritev naše nove trgovine v trgovskem centru na Hudinji, ki bo v petek, 6. 5. 2017, ob 15.00 uri.  Prvih petdeset kupcev bo prejelo knjižno darilo.  Lep pozdrav  Matjaž Gregorič, direktor |

Neuradno vabilo

|  |
| --- |
| Nande,  že dolgo se nisva videla, zato te vabim na klepet v torek, 13. februarja,  ob 17. uri v slaščičarno na Trubarjevi v Ljubljani.  Bodi točen.  prijatelj Anžej |

Uradno vabilo

Turistično društvo Nova Gorica

Prvomajska 15

5000 Nova Gorica Nova Gorica, 17. 4. 2020

Tomi Dekleva

Kidričeva 18

5000 Nova Gorica

**VABILO**

Pozdravljeni,

vljudno Vas vabim na srečanje članov Turističnega društva Nova Gorica, ki bo v soboto, ob 13.00 v glavni dvorani občinske stavbe v Novi Gorici. Pogovorili se bomo o novi turistični ponudbi našega mesta in okoliša.

Lep pozdrav

Milan Kovač,

predsednik Turističnega društva Nova Gorica